ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-2243/97 υποβολή: Concepciσ Ferrer (PPE) προς το Συμβούλιο (18 Iουλίου 1997)

Θέμα: Μεταφορά ζώων εντός της ΕΕ

Το Συμβούλιο Γεωργίας του Μαΐου 1997 κατέληξε σε συμφωνία όσον αφορά τα κοινοτικά κριτήρια που αφορούν τη μετακίνηση ζώων εντός της Ευρωπαϊκής Ένωσης. Η συμφωνία αυτή προβλέπει σειρά κανόνων για την εξασφάλιση της καλής διαβίωσης των ζώων που θα αρχίσουν να ισχύουν από 1ης Ιανουαρίου 1999.

Ποιό είναι το κόστος κατά το Συμβούλιο της εφαρμογής των εν λόγω μέτρων επί της τιμής των προϊόντων κρέατος;

Απάντηση (10 Νοεμβρίου 1997)

Κατά τη σύνοδο της 25ης Ιουνίου 1997, το Συμβούλιο ενέκρινε τον κανονισμό (ΕΚ) αριθ. 1255/97 ((ΕΕ Λ 174 της 2.7.1997, σελ. 1. )) για τα κοινοτικά κριτήρια που απαιτούνται για τα σημεία στάσης και για την τροποποίηση του σχεδίου δρομολογίου που αναφέρεται στο παράρτημα της οδηγίας 91/628/ΕΟΚ. Ο εν λόγω κανονισμός, ο οποίος θα αρχίσει να εφαρμόζεται από 1ης Ιανουαρίου 1999, καθορίζει ορισμένους κανόνες για την εξασφάλιση της καλής διαβίωσης των ζώων που πρέπει να διαμείνουν σε σημεία στάσης μετά από καθορισμένη διάρκεια διαδρομής.

Οι διατάξεις αυτές προβλέπουν ορισμένα υγειονομικά μέτρα καθώς και μέτρα υγιεινής και λειτουργίας τα οποία πρέπει να εφαρμόζονται κατά την κατασκευή και λειτουργία των ως άνω σημείων στάσης.

Το Συμβούλιο, εκδίδοντας τον κανονισμό αυτόν, αποφάσισε ωστόσο να δώσει στα κράτη μέλη τη δυνατότητα επιλογής των οικονομικών και τεχνικών μέσων για την υλοποίηση του στόχου.

Δεδομένου ότι η φύση και το ποσόν των αναγκαίων επενδύσεων για την εφαρμογή των ως άνω νέων υποδομών υπάγονται στην αρμοδιότητα των κρατών μελών, το Συμβούλιο δεν είναι σε θέση να αξιολογήσει το μέγεθος των ενδεχομένων επιπτώσεων της εφαρμογής των μέτρων αυτών στην τιμή των προϊόντων κρέατος.

Το Συμβούλιο υπενθυμίζει ότι ο παρών κανονισμός, όπως και άλλες αποφάσεις που έχουν ληφθεί τα τελευταία χρόνια, εντάσσεται στο πλαίσιο της πολιτικής προστασίας της καλής διαβίωσης των ζώων την οποία ζητούν όλο και περισσότερο οι ευρωπαίοι πολίτες και η οποία υλοποιήθηκε με ένα από τα πρωτόκολλα της Συνθήκης του Άμστερνταμ.
ΓΡΑΠΤΗ ΕΡΩΤΗΣΗ P-1990/97 υποβολή: Caroline Jackson (PPE) προς την Επιτροπή (30 Μαΐου 1997)

Θέμα: Πληροφορίες σχετικά με το ύψος της βοήθειας που χορήγησε η ΕΚ στην επαρχία του Wiltshire, από τον Ιούνιο του 1994

Θα μπορούσε η Επιτροπή να αναφέρει το συνολικό ποσό της κοινοτικής βοήθειας που χορηγήθηκε στην επαρχία του Wiltshire, στο Ηνωμένο Βασίλειο, από τον Ιούνιο του 1994, μέσω:

1. του Ευρωπαϊκού Κοινωνικού Ταμείου

2. του Τέταρτου Προγράμματος Πλαισίου Έρευνας

3. κοινοτικών προγραμμάτων στους τομείς του περιβάλλοντος και της ενέργειας

4. του ΕΓΤΠΕ, τμήματα Προσανατολισμού και Εγγυήσεων

5. άλλα κοινοτικά προγράμματα;

Συμπληρωματική απάντηση του κ. Santer εξ ονόματος της Επιτροπής (17 Οκτωβρίου 1997)

Λόγω του μεγέθους της απάντησής της η Επιτροπή την στέλνει κατευθείαν στο Αξιότιμο Μέλος του Κοινοβουλίου και τη Γραμματεία του Κοινοβουλίου.

Επειδή το αξιότιμο μέλος του Κοινοβουλίου αναφέρει ότι αυτή είναι ερώτηση προτεραιότητας, η Επιτροπή θα ήθελε να του υπενθυμίσει ότι βάσει των κανόνων του Κοινοβουλίου τα θέματα προτεραιότητας είναι αυτά που «απαιτούν άμεση απάντηση αλλά όχι λεπτομερή».
ΓΡΑΠΤΗ ΕΡΩΤΗΣΗ P-3220/97 υποβολή: Antonio Graziani (PPE) προς την Επιτροπή (9 Οκτωβρίου 1997)

Θέμα: Σεισμός στην Κεντρική Ιταλία

Στις 26 και 27 Σεπτεμβρίου ένας σεισμός κατέστρεψε την Κεντρική Ιταλία και ιδιαίτερα τις περιοχές Umbria και Marche προκαλώντας το θάνατο δέκα ατόμων και σοβαρότατες καταστροφές όχι μόνο σε κοινά κτίσματα αλλά και στην αρχιτεκτονική και ιστορική θρησκευτική κληρονομιά. Επλήγη πράγματι ιδιαίτερα η πόλη της Ασίζης με τις δύο βασιλικές της αφιερωμένες στον Άγιο Φραγκίσκο όπου μεταξύ άλλων φυλάσσονται πολύτιμες τοιχογραφίες του Τζιότο και του Τσιμαμπούε.

Ο αριθμός των αστέγων ανέρχεται σε χιλιάδες και μία πρώτη εκτίμηση αναφέρει ζημίες που είναι δύσκολο να υπολογισθούν, ιδίως λόγω των σοβαρών βλαβών σε έργα τέχνης ανεκτιμήτου αξίας.

Σε ποιές ενέργειες προτίθεται να προβεί η Επιτροπή για να ανταποκριθεί στις ανάγκες του πληθυσμού, καθώς και για την αποκατάσταση των πληγέντων έργων τέχνης που αποτελούν κληρονομιά όχι μόνο της Ιταλίας, αλλά και της ανθρωπότητας ολόκληρης;

Κοινή απάντηση του κ. Santer εξ ονόματος της Επιτροπής στις γραπτές ερωτήσεις P-3220/97 και P-3286/97 (4 Νοεμβρίου 1997)

Η Επιτροπή επιθυμεί να εκφράσει την αλληλεγγύη της στα θύματα των σεισμών που κατέστρεψαν σε δραματικό βαθμό τις ιταλικές περιοχές Umbria και Marche στα τέλη Σεπτεμβρίου 1997. Η Επιτροπή γνωρίζει την σημαντική έκταση των ζημιών που υπέστησαν οι ευρωπαίοι πολίτες των περιοχών αυτών καθώς και τις σοβαρές ζημιές που έπληξαν μία πολιτιστική κληρονομιά ανεκτίμητης αξίας.

Όσον αφορά την κοινοτική βοήθεια για περιπτώσεις έκτακτης ανάγκης υπέρ των πληθυσμών της Κοινότητας που έχουν πληγεί από καταστροφές, η Επιτροπή υπενθυμίζει στο Αξιότιμο Μέλος του Κοινοβουλίου ότι ο προϋπολογισμός του 1997 δεν διαθέτει στο αντίστοιχο κονδύλιο (Β4-3400) πιστώσεις που να επιτρέπουν την θέση σε εφαρμογή ενέργειας αλληλεγγύης έναντι των πληγέντων ευρωπαίων πολιτών.

Όσον αφορά την ενίσχυση διαρθρωτικού χαρακτήρα, οι σεισμοί αυτοί έπληξαν περιοχές ιδιαίτερα αγροτικές στις οποίες η Επιτροπή δίνει μεγάλη σημασία και οι οποίες καλύπτονται στο σύνολό τους από τον στόχο 5β.

Οι πρόεδροι των δύο περιοχών έστειλαν στην Επιτροπή αίτηση αναπροσαρμογής του προγραμματισμού του στόχου 5β σε συνάρτηση με τις νέες προτεραιότητες και τις νέες ανάγκες που προέκυψαν από τον σοβαρό αυτό σεισμό.

Η Επιτροπή επιβεβαιώνει ότι είναι πλήρως διαθέσιμη να κινήσει στο πλαίσιο της εταιρικής σχέσης τις διαδικασίες που απαιτούνται για την ενίσχυση των ενιαίων εγγράφων προγραμματισμού του στόχου 5β με συγκεκριμένα μέτρα που θα αφορούν την ανοικοδόμηση. Στο πλαίσιο αυτό μπορεί να εκτιμηθεί η δυνατότητα να υπάρξει παρέμβαση υπέρ της αρχιτεκτονικής και τεχνικής κληρονομιάς, του παραγωγικού δυναμικού και της ανοικοδόμησης των αγροτικών χωριών.

Όσον αφορά την αποκατάσταση της πολιτιστικής κληρονομιάς, η Επιτροπή ανακοίνωσε την 1η Οκτωβρίου 1997 ότι θα χορηγήσει ενίσχυση 100.000 ECU από τα κονδύλια που διατίθενται για τη διατήρηση της πολιτιστικής κληρονομιάς. Η έκτακτη αυτή ενίσχυση αποσκοπεί στην κάλυψη του κόστους για την αποκατάσταση της εκκλησίας του Αγίου Φραγκίσκου στης Ασίζης και ιδίως για την αποκατάσταση των τοιχογραφιών που καταστράφηκαν κατά τον πρόσφατο σοβαρό σεισμό.
ΓΡΑΠΤΗ ΕΡΩΤΗΣΗ E-2627/97 υποβολή: Gianni Tamino (V) προς την Επιτροπή (1 Σεπτεμβρίου 1997)

Θέμα: Πρόγραμμα παραγωγής ενέργειας από πυρηνικό σταθμό του Μαρόκου

Γνωρίζει άραγε η Επιτροπή τα προγράμματα πυρηνικής ενέργειας του Μαρόκου που προβλέπουν, σύμφωνα με άρθρο που είδε το φως της δημοσιότητας το 1993 στο έντυπο «National Trade Data Bank Market Reports» των ΗΠΑ, την παραγωγή 3.000 MW πυρηνικής προέλευσης έως το 2000 και 4700 MW έως το 2010;

Συμμετέχει μήπως η ΕΕ με ιδικά της προγράμματα συνεργασίας σε αυτή την πυρηνική ενεργειακή πολιτική του Μαρόκου, που προβλέπει τη χρησιμοποίηση γαλλικής πυρηνικής τεχνολογίας;

Σ' αυτή την περίπτωση, ποιές εκτιμήσεις υπάρχουν σε σχέση με το ενεργειακό μέλλον και την πυρηνική ασφάλεια του Μαρόκου;

Ο ηλεκτραγωγός υψηλής τάσης που κατασκευάζεται μεταξύ Ισπανίας και Μαρόκου θα χρησιμεύσει στη μεταφορά ηλεκτρικής ενέργειας προς την Αφρική, ή μάλλον στην εισαγωγή, ύστερα από την ανάπτυξη των πυρηνικών προγραμμάτων του Μαρόκου, ηλεκτρικής ενέργειας στην Ισπανία;

Απάντηση του κ. Παπουτσή εξ ονόματος της Επιτροπής (14 Οκτωβρίου 1997)

Εξ όσων γνωρίζει η Επιτροπή, δεν προβλέπεται η κατασκευή πυρηνικού σταθμού ηλεκτροπαραγωγής στο Μαρόκο πριν το 2010.

Η κυβέρνηση του Μαρόκου έχει συνάψει σύμβαση με δύο γαλλικές εταιρείες για την κατασκευή πυρηνικού ερευνητικού κέντρου στην Μααμόρα, στα περίχωρα του Ραμπάτ, σε συνεργασία με την Επιτροπή Ατομικής Ενέργειας της Γαλλίας (CEA).

Η κυβέρνηση του Μαρόκου έχει συνάψει χωριστή σύμβαση με την General Atomics των Ηνωμένων Πολιτειών η οποία αφορά την προμήθεια «με το κλειδί στο χέρι» των κτιριακών εγκαταστάσεων για πλήρως εξοπλισμένο ερευνητικό αντιδραστήρα, οι οποίες θα περιλαμβάνουν ερευνητικό αντιδραστήρα Triga Mark II ισχύος 2 Megawatt.

Στο πλαίσιο της τεχνικής και οικονομικής συνεργασίας της με το Μαρόκο, η Επιτροπή δεν χρηματοδοτεί κανένα πρόγραμμα σχετικό με πυρηνική ενέργεια.

Ο ηλεκτραγωγός υψηλής τάσης μεταξύ Ισπανίας και Μαρόκου ο οποίος έχει σχεδόν ολοκληρωθεί θα επιτρέπει την μεταφορά ηλεκτρικής ενέργειας από και προς τις δύο χώρες με σκοπό τη διευκόλυνση της διαχείρισης των δικτύων και την εξομάλυνση της ζήτησης κατά τις ώρες αιχμής.
ΓΡΑΠΤΗ ΕΡΩΤΗΣΗ E-2934/97 υποβολή: Nikitas Kaklamanis (UPE) προς την Επιτροπή (17 Σεπτεμβρίου 1997)

Θέμα: Απαράδεκτα «non paper» έγγραφα των υπηρεσιών της Επιτροπής για το Κυπριακό

Σύμφωνα με δημοσίευμα του ελληνικού εντύπου «Tempo-Newsweek», απόρρητα κοινοτικά «non paper» έγγραφα αναφέρουν ότι είναι αδύνατη προς τον παρόν οποιαδήποτε συνεννόηση με την Άγκυρα αναφορικά με το Κυπριακό, και προτείνουν να αρχίσει από τώρα η διαδικασία οριστικού διαχωρισμού των δύο κοινοτήτων στην Κύπρο. Στα απαράδεκτα αυτά έγγραφα που κυκλοφορούν ως «κείμενα εργασίας» στις αρμόδιες Υπηρεσίες της Ευρωπαϊκής Επιτροπής αναφέρεται επίσης ότι η ελληνοκυπριακή πλευρά θα πρέπει να αναγνωρίσει το ανύπαρκτο σήμερα τουρκοκυπριακό ψευδοκράτος, προϊόν της επιβολής του 1974, και να ενθαρρύνει, μάλιστα, την ευρωπαϊκή προοπτική του...

Το θέμα είναι εξαιρετικά σοβαρό και άπτεται της ήδη αρκετά βληθείσας αξιοπιστίας της ΕΕ πάνω στο θέμα της επίλυσης του προβλήματος εισβολής και κατοχής του νησιού, και γι' αυτό τον λόγο θα ήθελα να ξέρω την επίσημη άποψη της Επιτροπής για αυτά τα «non paper» έγγραφα που είδαν το φως της δημοσιότητας, και τα οποία αναπαράγουν πιστά την επίσημη τουρκική πολιτική για το πρόβλημα.

Απάντηση του κ. Van den Broek εξ ονόματος της Επιτροπής (17 Οκτωβρίου 1997)

Η Επιτροπή δεν γνωρίζει τις μυστικές ανεπίσημες εκθέσεις σχετικά με την Κύπρο τις οποίες αναφέρει το Αξιότιμο Μέλος του Κοινοβουλίου, και κατά συνέπεια δεν είναι σε θέση να τις σχολιάσει.
ΓΡΑΠΤΗ ΕΡΩΤΗΣΗ E-2816/97 υποβολή: Andrι Sainjon (ARE) προς την Επιτροπή (1 Σεπτεμβρίου 1997)

Θέμα: Συγχώνευση Boeing/McDonnell Douglas

Η εκ μέρους της Επιτροπής αποδοχή της συγχώνευσης Boeing/McDonnell Douglas γεννά ένα πρόβλημα ουσίας.

1. Τί είδους βιομηχανική πολιτική πρέπει να χαράξει η Ένωση για να απαντήσει στην αμερικανική πρόκληση;

2. Μπορεί να ενθαρρύνει την προσέγγιση μεταξύ των μεγάλων αμερικανικών ομίλων, και με ποιό τρόπο;

3. Μπορεί, στην προοπτική του 5ου προγράμματος πλαισίου, να δώσει νέα ώθηση στην αεροναυτική και διαστημική έρευνα;

Απάντηση του κ. Bangemann εξ ονόματος της Επιτροπής (20 Οκτωβρίου 1997)

Τον Ιούλιο του 1997, η Επιτροπή ανήγγειλε ότι το φθινόπωρο θα παρουσίαζε στο Συμβούλιο και στο Κοινοβούλιο ανακοίνωση σχετικά με το μέλλον της αεροδιαστημικής βιομηχανίας. Το έγγραφο αυτό εγκρίθηκε από την Επιτροπή στις 24 Σεπτεμβρίου 1997 με τίτλο «Η ευρωπαϊκή αεροδιαστημική βιομηχανία ανταποκρινόμενη στις παγκόσμιες προκλήσεις» ((COM(97) 466. )) και καλύπτει τα σημεία που ανακινεί το αξιότιμο μέλος του Κοινοβουλίου.

Η Επιτροπή συμφωνεί ότι απέναντι στον εντεινόμενο διεθνή ανταγωνισμό θα ήταν προς το συμφέρον της αεροδιαστημικής βιομηχανίας να είναι ικανή να ωφεληθεί από τις οικονομίες κλίμακας και τις συνέργειες που θα παρείχαν μεγαλύτεροι ευρωπαϊκοί βιομηχανικοί όμιλοι. Η Επιτροπή πιστεύει επίσης ότι οποιαδήποτε προσπάθεια συγκέντρωσης βιομηχανιών πρέπει να γίνεται με πρωτοβουλίες του ίδιου του κλάδου και να βασίζεται σε υγιή οικονομικά και εμπορικά κριτήρια που θα επιτρέψουν στην αεροδιαστημική βιομηχανία να παρεμβαίνει ως δυναμικός και ευέλικτος παράγων στη διεθνή αεροδιαστημική αγορά.

Όσον αφορά το 5ο πρόγραμμα-πλαίσιο δραστηριοτήτων έρευνας, τεχνολογικής ανάπτυξης και επίδειξης (1998-2002) ((COM(97) 142. )), αναγνωρίζοντας τη σημασία της απόκτησης τεχνολογίας στον αεροναυτικό κλάδο, η Επιτροπή πρότεινε κεντρική δράση με τίτλο «Νέες προοπτικές για την αεροναυτική». Στο πλαίσιο της δραστηριότητας αυτής η Επιτροπή θα υλοποιήσει συντονιστικές δράσεις για την υποστήριξη των στρατηγικών στόχων της ευρωπαϊκής αεροδιαστημικής βιομηχανίας. Παρομοίως, στον τομέα των διαστημικών τεχνολογιών και εφαρμογών, η Επιτροπή θα διασφαλίσει σύντονη προσέγγιση στις κοινοτικές δράσεις έρευνας και τεχνολογικής ανάπτυξης (ΕΤΑ) που εκτελούνται με βάση τα διάφορα ειδικά προγράμματα του 5ου προγράμματος-πλαισίου, καθώς και συνέργεια με τις λοιπές πολιτικές που σχετίζονται με διαστημικές εφαρμογές. Μια τέτοια συνεργασία τονώνει τις συνέργειες μεταξύ εφαρμοσμένης και θεμελιώδους έρευνας στις διάφορες αλληλοσυνδεόμενες αεροδιαστημικές επιστημονικές ειδικότητες, και αυξάνει τον αντίκτυπο σε όλη την κλίμακα προσφοράς. Η Επιτροπή έθεσε επίσης σε λειτουργία ενισχυμένο συντονισμό γενικώς με την Ευρωπαϊκή Υπηρεσία Διαστήματος και ειδικότερα με τα προγράμματά της ΕΤΑ.
ΓΡΑΠΤΗ ΕΡΩΤΗΣΗ P-3166/97 υποβολή: Caroline Jackson (PPE) προς την Επιτροπή (9 Οκτωβρίου 1997)

Θέμα: Ορισμός των υγρών αποβλήτων στο πλαίσιο της Οδηγίας για την υγειονομική ταφή των αποβλήτων

Στο πλαίσιο της προτάσεως της Επιτροπής σε ό,τι αφορά την Οδηγία σχετικά με την υγειονομική ταφή των αποβλήτων (COM(97) 0105), θα μπορούσε να αναφέρει η Επιτροπή πώς ερμηνεύει τον όρο «υγρά απόβλητα»; Ποία λύση προτείνει η Επιτροπή σε ό,τι αφορά τη διάκριση ανάμεσα στα «υγρά απόβλητα» και στα «λύματα των υπονόμων»;

Απάντηση της κας Bjerregaard εξ ονόματος της Επιτροπής (29 Οκτωβρίου 1997)

Το άρθρο 2 της πρότασης της Επιτροπής για οδηγία του Συμβουλίου σχετικά με την ταφή των αποβλήτων αναφέρει ότι «ως υγρά απόβλητα νοούνται τα πάσης φύσεως απόβλητα σε υγρή μορφή, στα οποία συμπεριλαμβάνονται τα ακάθαρτα ύδατα, όχι όμως η ιλύς».

Η Επιτροπή δεν έδωσε ιδιαίτερο ορισμό της ιλύος στην πρόταση σχετικά με την ταφή των αποβλήτων, επειδή η ιλύς ορίζεται στην οδηγία 86/278/ΕΟΚ της 12ης Ιουνίου 1986 σχετικά με την προστασία του περιβάλλοντος και ιδίως του εδάφους κατά τη χρησιμοποίηση της ιλύος καθαρισμού λυμάτων στη γεωργία ((ΕΕ L 181 της 4.7.1986. )). Στην οδηγία αναφέρεται ότι νοούνται ως «ιλύς»:

- η υπολειμματική ιλύς που προέρχεται από σταθμούς καθαρισμού που επεξεργάζονται οικιακά ή αστικά λύματα και από άλλους σταθμούς καθαρισμού που επεξεργάζονται λύματα των οποίων η σύνθεση είναι παρόμοια προς τη σύνθεση των οικιακών και αστικών λυμάτων 7

- η υπολειμματική ιλύς που προέρχεται από σηπτικούς βόθρους και άλλες παρόμοιες εγκαταστάσεις επεξεργασίας λυμάτων 7

- η υπολειμματική ιλύς που προέρχεται από σταθμούς καθαρισμού διαφορετικούς από τους ανωτέρω αναφερόμενους.

Επομένως, η Επιτροπή προτείνει επί του παρόντος να γίνεται διάκριση μεταξύ υγρών αποβλήτων και ιλύος σύμφωνα με τους ανωτέρω αναφερόμενους ορισμούς.
ΓΡΑΠΤΗ ΕΡΩΤΗΣΗ E-2020/97 υποβολή: Iρigo Mιndez de Vigo (PPE) προς το Συμβούλιο (18 Iουνίου 1997)

Θέμα: Ταμείο Συνοχής

Ο προεδρεύων του Συμβουλίου των Υπουργών, δήλωσε ενώπιον της ολομέλειας του Ευρωπαϊκού Κοινοβουλίου στις 14 Μαΐου 1997 ότι, αυτή τη στιγμή, δεν μπορεί να λάβει θέση όσον αφορά τη συνέχιση της λειτουργίας του Ταμείου Συνοχής στις δημοσιονομικές προοπτικές από το 1999 και στο εξής.

Λαμβάνοντας υπόψη την πρώτη έκθεση σχετικά με την πρόοδο που έχει επιτευχθεί όσον αφορά την υλοποίηση της οικονομικής και κοινωνικής συνοχής στην ΕΕ, σύμφωνα με την οποία η πολιτική συνοχής που έχει ακολουθηθεί μέχρι σήμερα έχει συμβάλει κατά τρόπον αποφασιστικό στον περιορισμό των διαρθρωτικών διαφορών μεταξύ των πλουσιοτέρων και πτωχοτέρων χωρών της ώνωσης, καθώς και τη θέση της Επιτροπής που, σε απάντηση στην ερώτησή μου (Ε-3430/96) ((ΕΕ C 186 της 18.6.1997, σελ. 87. )) δήλωνε, μέσω της Επιτρόπου Wulf-Mathies, ότι η Επιτροπή, αναμφισβήτητα, εξακολουθεί να δεσμεύεται όσον αφορά τη συνέχιση των διαρθρωτικών πολιτικών και την εξασφάλιση της συγκέντρωσης των πόρων υπέρ των πτωχοτέρων περιφερειών, δεν πιστεύει το Συμβούλιο ότι η συνέχιση των ενισχύσεων προς τις 4 φτωχότερες χώρες που είναι αποδέκτες των ενισχύσεων των ταμείων συνοχής αποτελεί ουσιαστικό παράγοντα, προκειμένου να εξασφαλισθεί η ταχεία ανάπτυξη των εν λόγω χωρών ούτως ώστε, να φθάσουν στο επίπεδο των υπολοίπων ευρωπαϊκών τους εταίρων;

Απάντηση (4 Δεκεμβρίου 1997)

Σύμφωνα με τις ρυθμίσεις του Ταμείου συνοχής που καθορίζουν τις δικαιούχους χώρες και το δημοσιονομικό πλαίσιο του Ταμείου έως το τέλος του 1999, το Συμβούλιο θα επανεξετάσει, βάσει προτάσεως της Επιτροπής, τις εν λόγω ρυθμίσεις πριν από τις 31 Δεκεμβρίου 1999.

Η Επιτροπή δεν έχει υποβάλει ακόμη πρόταση σχετικά με τις περεμβάσεις του Ταμείου μετά από το 2000. Υπέβαλε ωστόσο, στις 16 Ιουλίου 1997, ανακοίνωση με τίτλο «Ατζέντα 2000» σχετικά με την ανάπτυξη της Κοινότητας, όπου προτείνει να παραμείνει το Ταμείο συνοχής με τη σημερινή μορφή του και αναφέρει το χρηματικό ποσό το οποίο θα πρέπει κατά τη γνώμη της να διατεθέ για το Ταμείο αυτό. Στις 15 Σεπτεμβρίου 1997, το Συμβούλιο άρχισε μία πρώτη προσανατολιστική συζήτηση επί της ανακοινώσεως αυτής.

Δεδομένου ότι δεν έχει λάβει επίσημη πρόταση της Επιτροπής σχετικά με τις παρεμβάσεις του Ταμείου από το έτος 2000 και εξής, το Συμβούλιο δεν έχει ακόμη λάβει θέση επί του θέματος.

Ωστόσο, αυτό ουδόλως προδικάζει την επιδίωξη του στόχου της οικονομικής και κοινωνικής συνοχής μεταξύ των κρατών μελών, όπως προβλέπεται από τη Συνθήκη και το προσαρτημένο Πρωτόκολλο.
ΓΡΑΠΤΗ ΕΡΩΤΗΣΗ E-2600/97 υποβολή: Bill Miller (PSE) προς την Επιτροπή (1 Σεπτεμβρίου 1997)

Θέμα: Διεύρυνση της Ένωσης

Θεωρεί η Επιτροπή επιτυχή τη Συνθήκη του Άμστερνταμ;

Απάντηση του κ. Oreja εξ ονόματος της Επιτροπής (17 Οκτωβρίου 1997)

Η συνθήκη του Άμστερνταμ αποτελεί νέο στάδιο της κοινοτικής ιστορίας. Εκφράζει την επίτευξη σημαντικής προόδου και έχει θέσει τις βάσεις για δημοκρατικότερη και πιο ανθρώπινη Ευρώπη.

Αντιστοιχεί ευρέως στις επιδιώξει της Επιτροπής σε πολύ σημαντικούς τομείς: στον τομέα της απασχόλησης, στον κοινωνικό τομέα στις εσωτερικές και δικαστικές υποθέσεις, στο ρόλο του Κοινοβουλίου, της Ένωσης και του πολίτη.

Δεν συμβαίνει ωστόσο το ίδιο με την έκταση της ψηφοφορίας με ειδική πλειοψηφία στο Συμβούλιο ούτε με τα δύο θέματα, δηλαδή τον ακριβή αριθμό των Επιτρόπων σε μια διευρυμένη Ευρώπη και τη στάθμιση των ψήφων στο Συμβούλιο που αποτελούν το αντικείμενο του δανικού πρωτοκόλλου που επισυνάπτεται στη συνθήκη.

Η συνθήκη του Άμστερνταμ αποτελεί νέο βήμα προς την ενοποίηση της Ευρώπη και ανοίγει το δρόμο για τη διαδικασία διεύρυνσης. Ωστόσο θα πρέπει να ενισχυθούν σταδιακά τα όργανα και η λειτουργία τους, όπως ορίζει το προαναφερθέν πρωτόκολλο. Στην «Agenda 2000» ((έγγρ. COM(97) 2000 τελικό. )) η Επιτροπή κρίνει ότι ορισμένα από τα προβλήματα αυτά πρέπει να επιλυθούν σύντομα για να διευκολυνθούν οι αποφάσεις σχετικά με τη διεύρυνση.
ΓΡΑΠΤΗ ΕΡΩΤΗΣΗ E-3213/97 υποβολή: Glyn Ford (PSE) προς την Επιτροπή (16 Οκτωβρίου 1997)

Θέμα: Το καθεστώς του Μονακό στην Ευρωπαοκή Ένωση

Ποια είναι η επίσημη σχέση που έχει το Μονακό με την Ευρωπαϊκή Κοινότητα;

Συμμερίζεται άραγε η Επιτροπή την άποψη ότι η απόφαση Bosman δεν πρέπει να εφαρμοστεί στη μεταγραφή του John Collins από την ομάδα του Monaco στους Celtic;

Απάντηση του κ. Flynn εξ ονόματος της Επιτροπής (6 Νοεμβρίου 1997)

Το Μονακό αποτελεί ανεξάρτητη τρίτη χώρα, η οποία δεν αποτελεί τμήμα της Κοινότητας. Παρόλα αυτά, λόγω της ειδικής του σχέσης με ένα κράτος μέλος, το Μονακό συμμετέχει στην ευρωπαϊκή τελωνειακή ένωση.

Όσον αφορά το δεύτερο σκέλος της ερώτησης, η Επιτροπή παραπέμπει τον αξιότιμο βουλευτή στην απάντησή της στη γραπτή ερώτηση Ε-1920/97. ((ΕΕ C 21, 22.1.1998, 121. ))
ΓΡΑΠΤΗ ΕΡΩΤΗΣΗ E-2761/97 υποβολή: Willi Gφrlach (PSE) και Barbara Schmidbauer (PSE) προς την Επιτροπή (1 Σεπτεμβρίου 1997)

Θέμα: Προσφυγή κατά των αεροδρομίων και των αεροπορικών εταιρειών σε ό,τι αφορά τις υπηρεσίες εδάφους

1. Η Επιτροπή πραγματοποίησε το 1994 διάφορες προσφυγές κατά των αεροδρομίων και των αεροπορικών εταιρειών με την αιτιολόγηση ότι δημιούργησαν χωρίς συγκεκριμένο λόγο μονοπώλιο στον τομέα των υπηρεσιών εδάφους. Ποιά είναι η πρόοδος των εν λόγω διαδικασιών, ιδιαίτερα σε ό,τι αφορά το αεροδρόμιο της Φρανκφούρτης/Μάιν ΑΕ;

2. Με ποιό τρόπο διασφαλίζεται ότι η θέση του Συμβουλίου Υπουργών Μεταφορών, όπως εκφράστηκε στην οδηγία σχετικά με την αγορά υπηρεσιών εδάφους που εγκρίθηκε στις 24.10.1996 επί τη βάσει του άρθρου 84 της Συνθήκης ΕΚ για τη ρύθμιση των πτυχών των μεταφορών και του ανταγωνισμού, λαμβάνεται απεριόριστα υπόψη και στο πλαίσιο των σχετικών διαδικασιών της Επιτροπής; Προτίθεται η Επιτροπή να σεβαστεί τις μεταβατικές διατάξεις της οδηγίας σχετικά με την αγορά υπηρεσιών εδάφους και να τις θέσει σε ισχύ, ιδιαίτερα δε το άρθρο 9 το οποίο ορίζει ότι εφόσον υφίστανται δικαιολογημένοι περιορισμοί χώρου ή δυναμικότητας σε ένα αεροδρόμιο, αυτό μπορεί να εξαιρεθεί από το πρόωρο άνοιγμα της αγοράς έως την 1.1.2003 το αργότερο;

Απάντηση του κ. Van Miert εξ ονόματος της Επιτροπής (26 Σεπτεμβρίου 1997)

1. Η Επιτροπή έθεσε στο αρχείο ορισμένες από τις διαδικασίες αυτές αφότου η αγορά ανοίχτηκε σε έναν δεύτερο παρέχοντα υπηρεσίες εδάφους. Αυτό έγινε στην περίπτωση, παραδείγματος χάριν, των ισπανικών αεροδρομίων και του αεροδρομίου του Δουβλίνου. Η αγορά υπηρεσιών εδάφους σε αεροσταθμό θα ανοιχτεί επίσης σε έναν δεύτερο παρέχοντα υπηρεσίες στην Αθήνα την 1η Ιανουαρίου 1998, ήτοι ένα έτος πριν από την προβλεπόμενη ημερομηνία στην οδηγία 96/67/ΕΟΚ του Συμβουλίου της 24ης Οκτωβρίου 1996 σχετικά με την πρόσβαση στην αγορά υπηρεσιών εδάφους στα αεροδρόμια της Κοινότητας ((ΕΕ L 272 της 25.10.1996 )). Όσον αφορά το αεροδρόμιο της Φρανκφούρτης, η διεξαγωγή της έρευνας συνεχίζεται.

2. Η εφαρμογή της οδηγίας 96/67/ΕΟΚ παραγματοποιείται επιφυλασσομένης της εφαρμογής των κανόνων του ανταγωνισμού της συνθήκης ΕΚ: Η Επιτροπή οφείλει να ελέγξει στο πλαίσιο της έρευνάς της εάν το αεροδρόμιο της Φρανκφούρτης διέπραξε κατάχρηση δεσπόζουσας θέσης διατηρώντας, χωρίς αντικειμενική ανάγκη, το μονοπώλιο της παροχής υπηρεσιών εδάφους. Τα επιχειρήματα που συνδέονται με θέματα διαθέσιμης ικανότητας και χώρου τα οποία προβλήθηκαν από τα μέρη εξετάζονται, μεταξύ άλλων, στο πλαίσιο αυτό.